Nezmer ad d-nessefhem irem-a deg sin n yinumak igejdanen : amezwaru mi neqqen kra n tantala ɣer tantaliwin-nniḍen i tt-id-iqerben; wis sin mi neqqen kra n tantala ɣer tutlayt talugant (tin i wimi ttunefken yilugan). Ma nesserwes yiwet n tantala ɣer tantaliwin- nniḍen, nezmer ad d-nemmeslay ɣef ugraw n tmeslayin i yemqaraben deg tɣessa, yerna ur telli tin i d-yekkan sennig tiyaḍ. Meḥsub msawant akk deg wazal ta ɣer ta. Deg wanect-a, nezmer ad d-nefk d amedya taqbaylit, tacawit, tacelḥit...